ਤਾਈਵਾਨ ਦੀਆਂ ਭਾਸ਼ਾਵਾਂ
ਤਾਈਵਾਨ ਵਿਚ ਭਾਸ਼ਾਵਾਂ ਦੀ ਵੰਨ ਸੁਵੰਨਤਾ ਹੈ। ਇਹਨਾਂ ਭਾਸ਼ਾਵਾਂ ਦਾ ਸੰਬੰਧ ਆਸਟ੍ਰੋਨੇਸ਼ੀਆਈ ਅਤੇ ਸਿਨੋ-ਤਿੱਬਤੀ ਭਾਸ਼ਾ ਪਰਿਵਾਰਾਂ ਨਾਲ ਹੈ। ਤਾਈਵਾਨੀ ਮੂਲਵਾਸੀ ਹਜ਼ਾਰਾਂ ਸਾਲਾਂ ਤੋਂ ਆਸਟ੍ਰੋਨੇਸ਼ੀਆਈ ਭਾਸ਼ਾ ਪਰਿਵਾਰ ਦੀ ਸ਼ਾਖਾ ਫ਼ੌਰਮੋਸਨ ਭਾਸ਼ਾਵਾਂ ਬੋਲਦੇ ਆ ਰਹੇ ਹਨ। ਫ਼ੌਰਮੋਸਨ ਭਾਸ਼ਾਵਾਂ ਦੀ ਮਿਲਦੀ ਅੰਦਰੂਨੀ ਵੰਨ ਸੁਵੰਨਤਾ ਕਰਕੇ ਇਤਿਹਾਸਕ ਭਾਸ਼ਾ ਵਿਗਿਆਨ 'ਤੇ ਹੋਈਆਂ ਖੋਜਾਂ ਤਾਇਵਾਨ ਨੂੰ ਆਸਟ੍ਰੋਨੇਸ਼ੀਆਈ ਭਾਸ਼ਾ ਪਰਿਵਾਰ ਦੀ ਭਾਸ਼ਾਈ ਜਨਮ ਭੂਮੀ ਵਜੋਂ ਮਾਨਤਾ ਦਿੰਦੀਆਂ ਹਨ। ਪਿਛਲੇ 400 ਸਾਲਾਂ ਦੌਰਾਨ, ਚੀਨੀ ਪਰਵਾਸ ਦੀਆਂ ਕਈ ਲਹਿਰਾਂ ਤਾਇਵਾਨ ਵਿਚ ਵੱਖ ਵੱਖ ਸਿਨੋ-ਤਿੱਬਤੀ ਭਾਸ਼ਾਵਾਂ ਲੈ ਕੇ ਆਈਆਂ। ਇਨ੍ਹਾਂ ਭਾਸ਼ਾਵਾਂ ਵਿੱਚ ਤਾਈਵਾਨੀ ਹੱਕਕੀਨ, ਹੱਕਾ ਅਤੇ ਮੰਦਾਰਿਨ (ਮੈਂਡਰਿਨ) ਸ਼ਾਮਲ ਹਨ, ਜੋ ਅੱਜ ਦੇ ਤਾਈਵਾਨ ਦੀਆਂ ਪ੍ਰਮੁੱਖ ਭਾਸ਼ਾਵਾਂ ਬਣ ਗਈਆਂ ਅਤੇ ਤਾਈਵਾਨ ਨੂੰ ਹੌਕੀਅਨ ਪੌਪ ਅਤੇ ਮੈਂਡੋਪੌਪ ਦਾ ਇੱਕ ਮਹੱਤਵਪੂਰਣ ਕੇਂਦਰ ਬਣਾਇਆ। ਫ਼ੌਰਮੋਸਨ ਭਾਸ਼ਾਵਾਂ ਤਾਇਵਾਨ ਦੀਆਂ ਭਾਰੂ ਪ੍ਰਾਚੀਨ ਭਾਸ਼ਾਵਾਂ ਸਨ। ਤਾਈਵਾਨ ਦੇ ਲੰਮਾ ਬਸਤੀ ਰਹਿਣ ਅਤੇ ਪਰਵਾਸ ਦੇ ਇਤਿਹਾਸ ਕਾਰਣ ਕਈ ਭਾਸ਼ਾਵਾਂ ਜਿਵੇਂ ਕਿ ਡੱਚ, ਸਪੇਨੀ, ਹੋਕੀਅਨ, ਹੱਕਾ, ਜਪਾਨੀ ਅਤੇ ਮੰਦਾਰਿਨ ਇਥੇ ਆਈਆਂ। ਇਸ ਦੇ ਬਸਤੀਵਾਦੀ ਇਤਿਹਾਸ ਕਾਰਨ, ਇਥੇ ਜਪਾਨੀ ਵੀ ਬੋਲੀ ਜਾਂਦੀ ਹੈ ਅਤੇ ਤਾਈਵਾਨ ਦੀਆਂ ਕਈ ਭਾਸ਼ਾਵਾਂ ਵਿੱਚ ਜਾਪਾਨੀ ਭਾਸ਼ਾ ਤੋਂ ਵੱਡੀ ਗਿਣਤੀ ਵਿੱਚ ਆਏ ਸ਼ਬਦ ਤਤਸਮ ਰੂਪ ਵਿਚ ਮੌਜੂਦ ਹਨ। ਦੂਜੇ ਵਿਸ਼ਵ ਯੁੱਧ ਤੋਂ ਬਾਅਦ, ਤਾਈਵਾਨ ਵਿੱਚ ਇੱਕ ਲੰਮਾ ਮਾਰਸ਼ਲ ਲਾਅ ਦਾ ਯੁੱਗ ਚੱਲਿਆ। ਇਸ ਯੁੱਗ ਵਿਚ ਸਰਕਾਰ ਦੀਆਂ ਨੀਤੀਆਂ ਜਨਤਕ ਵਰਤੋਂ ਵਿਚ ਮੰਦਾਰਿਨ ਤੋਂ ਇਲਾਵਾ ਹੋਰ ਭਾਸ਼ਾਵਾਂ ਨੂੰ ਦਬਾਉਣ ਵਾਲੀਆਂ ਸਨ। ਇਸ ਨਾਲ ਸਥਾਨਕ ਭਾਸ਼ਾਵਾਂ ਦੇ ਵਿਕਾਸ ਨੂੰ ਗੌਲਣਯੋਗ ਨੁਕਸਾਨ ਪਹੁੰਚਿਆ ਜਿਸ ਵਿੱਚ ਤਾਈਵਾਨੀ ਹੋਕੀਅਨ, ਹੱਕਾ, ਫ਼ੌਰਮੋਸਨ ਭਾਸ਼ਾਵਾਂ ਅਤੇ ਮੈਟਸੂ ਉਪਭਾਸ਼ਾ ਸ਼ਾਮਲ ਹਨ। ਸਥਿਤੀ 2000 ਦੇ ਦਹਾਕੇ ਵਿੱਚ ਥੋੜੀ ਜਿਹੀ ਬਦਲੀ ਜਦੋਂ ਸਰਕਾਰ ਨੇ ਸਥਾਨਕ ਭਾਸ਼ਾਵਾਂ ਦੀ ਰੱਖਿਆ ਅਤੇ ਮੁੜ ਸੁਰਜੀਤੀ ਲਈ ਯਤਨ ਕੀਤੇ ਸਨ। ਸਥਾਨਕ ਭਾਸ਼ਾਵਾਂ ਤਾਈਵਾਨ ਵਿੱਚ ਐਲੀਮੈਂਟਰੀ ਸਕੂਲ ਸਿੱਖਿਆ ਦਾ ਹਿੱਸਾ ਬਣ ਗਈਆਂ, ਹੱਕਾ ਅਤੇ ਫ਼ੌਰਮੋਸਨ ਭਾਸ਼ਾਵਾਂ ਲਈ ਸਥਾਨਕ ਭਾਸ਼ਾ ਦੀ ਸੁਰੱਖਿਆ ਸੰਬੰਧੀ ਕਾਨੂੰਨ ਅਤੇ ਨਿਯਮ ਸਥਾਪਿਤ ਕੀਤੇ ਗਏ ਅਤੇ ਇਨ੍ਹਾਂ ਦੋਵਾਂ ਭਾਸ਼ਾਵਾਂ ਲਈ ਸਰਵਜਨਕ ਟੀ.ਵੀ. ਅਤੇ ਰੇਡੀਓ ਸਟੇਸ਼ਨ ਵੀ ਸਥਾਪਤ ਕੀਤੇ ਗਏ ਸਨ। ਵਰਤਮਾਨ ਵਿੱਚ, ਤਾਈਵਾਨ ਸਰਕਾਰ ਹੇਠਾਂ ਸੂਚੀਬੱਧ ਕਈ ਵਿਆਪਕ ਤੌਰ 'ਤੇ ਬੋਲੀਆਂ ਜਾਣ ਵਾਲੀਆਂ ਭਾਸ਼ਾਵਾਂ ਦੇ ਮਿਆਰਾਂ ਨੂੰ ਵੀ ਕਾਇਮ ਰੱਖਦੀ ਹੈ। ਉਪਭੋਗਤਾਵਾਂ ਦੀ ਪ੍ਰਤੀਸ਼ਤਤਾ ਤਾਈਵਾਨ ਵਿੱਚ 2010 ਦੀ ਆਬਾਦੀ ਅਤੇ ਘਰੇਲੂ ਮਰਦਮਸ਼ੁਮਾਰੀ ਤੋਂ ਲਈ ਗਈ ਹੈ।